Lene Espersen (KF), 2011-12-15:
For Det Konservative Folkeparti er det afgørende at sikre Danmark som en stærk og selvstændig nation og at beskytte vores værdier.
Men vi er også et land med kun 5,5 millioner indbyggere, og derfor er det helt og aldeles afgørende, at vi laver alliancer, især med de lande, vi har et værdifællesskab med.
Som en del af den kristne humanistiske kultur deler vi værdier med resten af Europa, og derfor er vi også varme fortalere for det europæiske samarbejde.
Danmark har brug for Den Europæiske Union, men EU har så sandelig også brug for Danmark.
Den 1. januar 2012 overtager Danmark EU-formandskabet efter Polen.
Vi er den midterste del af en trio mellem Polen og Cypern, og det bliver Danmarks lod både at få styr på fortiden og at sikre fremtiden.
Vi skal sammen med mange andre aktører på den europæiske scene, herunder præsident Van Rompuy, få EU sikkert igennem de store økonomiske, finansielle og valutariske udfordringer, der fylder hele dagsordenen lige nu.
Det kan vi bl.a. gøre ved som det første formandskabsland at sikre en god gennemførelse af det europæiske semester.
Vi får lejlighed til at arbejde med sixpacken og også med den nye europagt, som har fyldt ganske meget under debatten her i dag.
Men opgaven er meget entydig: Vi skal sikre, at hele EU står bedre rustet med en troværdig økonomi og en genskabt tillid til beslutningstagerne.
Men samtidig med at vi har en opgave med at sikre den økonomiske situation, skal vi altså også sikre EU's udsyn og fremtid ved at forberede vedtagelsen af EU's budget for 2014-2020 og de mange andre opgaver, der er på formandskabsprogrammet.
Det er store opgaver.
Med hensyn til de økonomiske udfordringer er der ingen tvivl om, at de beslutninger, der allerede er taget, vil medvirke til at sikre større finanspolitisk ansvarlighed og bedre mekanismer til at sikre, at vi undgår en gentagelse af den græske tragedie, hvor uansvarlige politikere sendte ubetalte regninger videre, ikke kun til kommende generationer af grækere, men desværre også til en række andre europæiske lande og banker.
Forudsætningen for at have råd til en god offentlig sektor og også at kunne gøre noget for samfundets svageste er ganske enkelt, at der er orden i økonomien.
Man kan ikke kickstarte en økonomi eller føre en ekspansiv finanspolitik, hvis der ikke er styr på pengene.
Derfor er det godt for EU-landene, og det er godt for Danmark, at man nu sikrer, at der bliver ført en god, nogle vil sige en borgerlig finanspolitik, men i hvert fald en finanspolitik, hvor der er orden på pengene, og fremadrettet er det kravet for at være med i samarbejdet.
Det er godt nyt.
Vi Konservative er samtidig også meget optaget af at sikre, at Danmark som nationalstat har de bedste rammer.
Det, der gavner vores nationale interesser, er altså også at sikre, at der er orden i Europas økonomi.
Derfor støtter vi også, at der stilles obligatoriske rammer op for de europæiske økonomier.
Den sunde balance mellem et stærkt Europa med obligatoriske regler og samtidig også hensynet til vores suverænitet, bl.a. for så vidt angår vores finanslov, afspejler den nye europagt, og det er vi rigtig glade for.
Vi skal bare sikre, at det sker under respekt for vores forbehold.
Vi afventer naturligvis den juridiske udfærdigelse, som er i gang.
Det bliver en stor opgave at få de beslutninger, der blev truffet i sidste uge, gennemført i praksis.
Det vil gavne alle parter, at beslutninger bliver gennemført hurtigt, og det vil vi arbejde konstruktivt for.
Men jeg synes også, det er vigtigt at være fremadrettet i, hvad det ellers er for ting, der er på formandskabets dagsorden.
Vi mener jo grundlæggende, at der er behov for, at EU's budget bliver holdt inden for restriktive rammer.
Jeg tror ikke, der vil være stor forståelse blandt borgerne i medlemslandene for, at medlemslandene sparer, hvis EU's budget bare får volumensyge.
Derfor handler det altså ikke om at bruge flere penge, men at bruge pengene klogere.
Vi mener, det er afgørende, at vi prøver at få budgettet væk fra gammeldags markedsintervention og statsstøttetankegang.
Derfor mener vi også, at alle de konventionelle støtteområder, bl.a. landbrugsstøtte og egnsudvikling, skal afvikles og i stedet for skal erstattes af investeringer i fremtiden, investeringer i vores konkurrenceevne, dvs. investeringer i grøn teknologi og miljøfremme, innovation, forskning, uddannelse.
Vi har fortsat et forspring på en række områder i de europæiske lande, og det må vi ikke sætte over styr.
Derfor skal der prioriteres midler til de områder, hvor der er vækst.
Samtidig vil miljø- og klimapolitikken også stå højt på dagsordenen, ikke mindst med et Rio + 20-møde i foråret, og her skal vi arbejde for en ambitiøs europæisk tilgang.
Ud over at få styr på gældskrisen er den bedste vej til vækst og flere arbejdspladser at bruge det indre marked mere effektivt og på flere områder, og derfor støtter vi også varmt op om Montirapportens anbefalinger om en revitalisering af det indre marked.
Det kan være med til at skabe mange arbejdspladser i Danmark.
Det kræver masser af rugbrødsarbejde.
Det tror jeg vi i Danmark har i os, så vi skal nok få gode aftaler i hus.